- Folk i Europa må få vite at ikke alle russere er som Putin
Mens meningsmålingene viser mellom 83 og 88 prosent støtte til den russiske presidenten, var det mange som var kritiske til Vladimir Putin blant dem som la ned blomster på fortauet utenfor ambassaden. - Hvis mitt land har noen form for ansvar for at flyet ble skutt ned, så er jeg flau, sier Vika (29), som har datteren Anja (2) på armen. De har kommet fra en by utenfor Moskva for å kunne skrive i kondolanseprotokollen og legge ned en rose. - Det er ikke alle som støtter det de bestemmer der, sier Vika og peker i retning Kreml, noen hundre meter unna. Olga (40) skjuler øynene bak solbriller. - Jeg vil ikke bli tatt bilde av, sier hun. - Det er farlig i disse tider. Kan vi gå bort i et hjørne her og snakke? Hun er ikke i tvil om hvem som er skyldig i flystyrten. - Separatistene skjøt flyet ned. De hadde våpen, de har ingen moral, de er villige til å gjøre alt. De har ikke Gud i sjelen, sier hun. Hun mener at Putin utnytter den kaotiske situasjonen i Ukraina til å få den høye ratingen i folket. - Jeg skjønner ikke at folk tror på det som blir sagt på russisk TV. Det er jo bare løgn. - Se så mange blomster. Du må skrive om dette. Folk i Europa må få vite at ikke alle russere er som Putin, sier Olga – og forsvinner like fort som hun har dukket opp. Vladimir (45) er jurist. Han kommer ut fra ambassaden, der han har skrevet i kondolanseprotokollen. - Tenk deg et fredelig land som Nederland ... Dette er en tragedie. Ut fra det vi ser på russisk TV, er det ikke så godt å vite hvem som er skyldig i dette. - Tror du de skyldige blir tatt? - Ja, men det kan ta lang, lang tid. Kanskje om to-tre år? Tatjana (31) er russer bosatt i London, der hun jobber innen veldedighet. Hun vil heller ikke fotograferes. - Jeg tror Russland har gitt våpen til separatistene, som har brukt dem på denne måten ... Jeg tror etterforskningen vil gi oss et svar på det, selv om mange bevis sikkert er ødelagt. - Tror du Putin støtter opprørerne? - Ja, helt sikkert. Slike våpen får du jo ikke kjøpt på supermarkedet. Samtidig ser vi at flere og flere soldater med russisk pass blir tatt til fange i Ukraina. Alvina (50) kommer rett fra ferie i Norge og til den nederlandske ambassaden. Hun tørker tårer og snakker. - Den toleransen som dere i Norge viste etter 22. juli – det var utrolig. Nå må alle her i Russland og Ukraina også stoppe opp og tenke. Den 21 år gamle studenten Nikita legger en stor bukett på fortauet, der det begynner å bli store mengder blomster. Mange steder ligger det lapper med påskriften «Tilgi oss», på nederlandsk, engelsk og russisk. - Jeg vet ikke hvem som er skyldig, uansett er det en stor tragedie. - Hvilke forklaringer har du mest tro på? - Det kan være opprørerne, det snakkes også om amerikanerne, jeg vet ikke. Jeg håper bare at sannheten kommer fram. Journalisten Anna Arutunyan, forfatter av en kjent bok om Vladimir Putin, mener at presidenten er i en vrien situasjon både hjemme og internasjonalt. - Vi vet ikke om de russisk-støttede opprørerne skjøt ned flyet, men det er trolig, og at de gjorde det ved tabbe. Han har støttet opprørerne, og derfor er han uunngåelig ansvarlig, sier Arutunyan til VG. - Putin må fordømme klart de russiske frivillige soldatene i Ukraina – eller kan landet hans bli isolert som det skjedde med Libya. Anna Arutunyan peker på at presidenten, gjennom de Kreml-kontrollerte mediene, i månedsvis har oppmuntret frivillig til å dra til Ukraina, og at dette har sendt hans popularitet rett til topps. - Hvis Putin gir seg nå, vil det derfor bli sett på som svik eller fiasko. Derfor kan han få en nedtur blant militære og veteraner, mange av dem nasjonalister, som er hans sterkeste støttespillere, sier Anna Arutunyan til VG.
En strøm av russere kom tirsdag til den nederlandske ambassaden i Moskva for å vise sin medfølelse. nederlandske ambassaden i Moskva for å vise sin medfølelse.